Године 1939, непосредно пред избијање Другог светског рата у Крагујевцу започиње монтажа возила америчке фирме „Шевролет“. До 1941. године, када је Други светски рат отпочео у Југославији, монтирано је укупно 400 војних камиона, ове компаније. У годинама после рата, фабрика у Крагујевцу је преименована у Заводе „Црвена застава“. Најпре је производила само оружје, да би почетком 1953. године склопила уговор са италијанским „Фијатом“ о монтажи аутомобила. Касније се са монтаже прешло на индустријску производњу аутомобила у оквиру „Фабрике путничких возила“, у коју је био укључен читав низ фабрика-коопераната широм Југославије. Поред аутомобила, Застава је у почетку производила и лака теренска возила, да би 1969. године било формирано засебно предузеће „Фабрика привредна возила“, која је успоставила сарадњу са италијанским произвођачем камиона „Ивеко“.